b'\n_START_ARTICLE_\nLudwig Andreas Feuerbach\n_START_PARAGRAPH_\nLiudvigas Andr\xc4\x97jas Fojerbachas (vok. Ludwig Andreas Feuerbach; 1804 m. liepos 28 d. Vokietijoje, Bavarijoje \xe2\x80\x93 1872 m. rugs\xc4\x97jo 13 d. Niurnberge) \xe2\x80\x93 vokie\xc4\x8di\xc5\xb3 filosofas._NEWLINE_Jo gimin\xc4\x97je buvo daug talenting\xc5\xb3 advokat\xc5\xb3, akademik\xc5\xb3 ir dvasinink\xc5\xb3. Jaunyst\xc4\x97je Fojerbachas buvo labai religingas, Heidelbergo universitete studijavo teologij\xc4\x85. 1824 m. persik\xc4\x97l\xc4\x97 \xc4\xaf Berlyn\xc4\x85, kur klaus\xc4\x97si H\xc4\x97gelio paskait\xc5\xb3. Tada jis ir paliko teologijos studijas, kad gal\xc4\x97t\xc5\xb3 savo gyvenim\xc4\x85 skirti filosofijai. 1830 m. Fojerbachas anonimi\xc5\xa1kai i\xc5\xa1leido veikal\xc4\x85 "Mintys apie mirt\xc4\xaf ir nemirtingum\xc4\x85", kuriame neig\xc4\x97 nemirtingos sielos egzistavim\xc4\x85, ir prad\xc4\x97jo mokslininko karjer\xc4\x85. 1837 m. ved\xc4\x97 Bert\xc4\x85 Lou. \xc5\xbdmona tur\xc4\x97jo paveld\xc4\x97jusi t\xc4\x97vui priklausiusio porceliano fabriko akcij\xc5\xb3. Dvide\xc5\xa1imt trejus metus jie i\xc5\xa1gyveno jos pilyje Brukberge, versdamiesi i\xc5\xa1 fabriko teikiamo pelno ir Fojerbacho ra\xc5\xa1t\xc5\xb3._NEWLINE_"Krik\xc5\xa1\xc4\x8dionyb\xc4\x97s esm\xc4\x97", pasirod\xc5\xbeiusi 1841 m., susilauk\xc4\x97 did\xc5\xbeiausio pasisekimo. Ta\xc4\x8diau po 1848 m. revoliucijos pralaim\xc4\x97jimo Fojerbacho reputacija sumenko, suma\xc5\xbe\xc4\x97jo ir pajamos. Porceliano fabrikas \xc5\xbelugo. Fojerbachas tebera\xc5\xa1\xc4\x97, ta\xc4\x8diau ankstesnio populiarumo jau nebesulauk\xc4\x97. 1870 m. j\xc4\xaf i\xc5\xa1tiko paraly\xc5\xbeius, o 1872 m. Fojerbachas mir\xc4\x97. Jis palaidotas Niurnberge. \xc4\xae laidotuves pagerbti garsaus m\xc4\x85stytojo susirinko daugiau kaip 20 000 \xc5\xbemoni\xc5\xb3.'